Chest al vûl jessi un puest viert a ducj, soredut a chei che a àn plasê di lei e scrivi in marilenghe, o ancje dome di imparâ a cognossile.
I autôrs publicâts a mostrin la lôr opare, metintle prin sot il judizi di Chei de Ostarie e dopo di chel plui sevêr dai letôrs e di chei altris autôrs. Preseaments, corezions, sugjeriments, ideis a son simpri i benvignûts, se fats cun gracie, par miorâ e miorâsi.
LIS IDEIS DI FONDE
Al sarès biel slontanâsi dai argoments e des formis narativis canonichis par rivâ adore a contâ storiis cun mentalitât e sensibilitât modernis.
Al sarès biel ancje viodi tancj coments, firmâts di chei che ju fasin, parcè che a son chei che a tegnin vîf un blog e a incressin la cualitât des discussions.
Nus plâs peâ une imagjine par ogni storie: se par câs o 'nt vês une che us à ispirât, mandaitle.
Nus plasarès, soredut, sburtâ ducj chei che a pensin e a cjacarin par furlan, ma a crodin di no jessi bogns di scrivilu, a cambiâ idee, judantsi cui imprescj che il web al met a disposizion.
O pensìn che meti adun la sveltece des gnovis tecnologjiis cun chê des contis e puedi jessi une vie impuartante par slungjâ la vite ae nestre lenghe.
La conte e à di jessi par furlan, doprant cence fastidis dutis lis sfumaduris de marilenghe. E à di zirâ ator lis 2000 batudis, spazis comprendûts, che se par un editôr e je pôc plui de lungjece di une cartele, par nô e je chê di une storie che si pues lei intun marilamp.
Gjenar e stîl de conte a son libars. L'impuartant al è che si conti une storie. Par che lis contis a sedin bielis di lei, a àn di jessi bielis di viodi, il plui pussibil curadis e cence falopis.
Par sotponi une conte al judizi de nestre Ostarie al baste mandâle, cuntun file di test in zonte, ae nestre direzion di pueste: contecurte@gmail.com.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn